Document ID: 32010R1040

KOMISIJOS REGLAMENTAS (ES) Nr. 1040/2010
2010 m. lapkričio 16 d.
kuriuo dėl tam tikrų plieno gaminių iš Rusijos Federacijos kiekybinių normų iš dalies keičiamas Tarybos reglamento (EB) Nr. 1342/2007 V priedas
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2007 m. spalio 22 d. Tarybos reglamentą (EB) Nr. 1342/2007 dėl tam tikrų apribojimų, taikomų tam tikrų plieno gaminių importui iš Rusijos Federacijos, administravimo (1), ypač į jo 5 straipsnį,
kadangi:
(1)
2007 m. spalio 26 d. Europos bendrija ir Rusijos Federacija pasirašė Susitarimą dėl prekybos tam tikrais plieno gaminiais (2) (toliau - Susitarimas).
(2)
Susitarimo 3 straipsnio 3 dalyje nustatyta, kad konkrečių metų nepanaudotą kiekį galima perkelti į kitus metus neviršijant 7 % Susitarimo II priede nurodytos atitinkamos kiekybinės normos.
(3)
Kaip ir 2009 m. Rusija pranešė Europos Sąjungai apie ketinimą pasinaudoti 3 straipsnio 3 dalies nuostatomis laikydamasi Susitarime nustatytų terminų. Dėl Rusijos prašymo reikėtų atitinkamai pakoreguoti 2010 m. kiekybines normas.
(4)
10 straipsnyje nustatyta, kad po kiekvieno kasmetinio pratęsimo, kiekvienos grupės gaminių kiekis didinamas 2,5 %.
(5)
Reglamentas (EB) Nr. 1342/2007 turėtų būti atitinkamai iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1342/2007 V priede nustatytos 2010 m. kiekybinės normos pakeičiamos šio reglamento I priede nustatytomis kiekybinėmis normomis.
2 straipsnis
Šio reglamento II priede nustatomos 2011 m. kiekybinės normos taikant 2007 m. Europos bendrijos ir Rusijos Federacijos susitarimo dėl prekybos tam tikrais plieno gaminiais 10 straipsnio 1 dalį.
3 straipsnis
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. lapkričio 16 d.

Labels: 10
18
3
1